মহা বিড়ম্বনায় ইউসুফ পাঠান। কেনিয়ার নাইরোবিতে খেলতে গিয়েছিলেন কলকাতা নাইটরাইডার্সের বিস্ফোরক ব্যাটসম্যান।
সেখানকার স্ট্রে লায়ন্স ক্রিকেট ক্লাবের হয়ে নেমেছিলেন ইরফান পাঠানের ভাই। এহেন পাঠান কেনিয়া থেকে ফিরে এসেছেন দেশে এবং দেশে পা রাখার পরেই ইউসুফের মাথায় হাত রাখার জোগাড়। মুম্বই বিমানবন্দরে নামার পরেই বিশাল সব ছক্কা মারায় পারদর্শী পাঠান বুঝতে পারেন, তাঁর লাগেজ এসে পৌঁছয়নি দেশে।
নিয়া এয়ারলাইন্‌স-এর কর্মীদের কাছ থেকে পাঠান জানতে পারেন, বিমানেই ওঠেনি পাঠানের ব্যাগপত্র। একদিন বাদে পাঠান ফিরে পাবেন তাঁর লাগেজ। তবে সংশ্লিষ্ট সংস্থার পরিষেবায় বেজায় চটেছেন পাঠান। এই সমস্যার কথা পাঠান টুইট করে জানিয়েছেন। তিনি লিখেছেন, ‘মুম্বইয়ে নামার পরেই জানতে পারি আমার ব্যাগপত্র হারিয়ে গিয়েছে। তখনই আমি কেনিয়া এয়ারওয়েজের সঙ্গে যোগাযোগ করি। আমাকে জানানো হয়েছে একদিনের মধ্যেই ব্যাগপত্র ফেরত পাব। অত্যন্ত নিম্নমানের পরিষেবা।’